Luonnos 29.11.2021

EOS/AL

**Valtioneuvoston asetus**

**polttoturpeen turvavarastoista**

Valtioneuvoston päätöksen mukaisesti säädetään polttoturpeen turvavarastoista annetun lain (xx/20xx) nojalla:

1 §

Soveltamisala

Tätä asetusta sovelletaan polttoturpeen turvavarastoista annetussa laissa (xx/2xxx) säädettyyn polttoturpeen turvavarastointiin.

2 §

Esitys turvavaraston perustamisesta

Esitys polttoturpeen turvavaraston perustamisesta on tehtävä kirjallisesti Huoltovarmuuskeskukselle sen vuoden lokakuun loppuun mennessä, jonka aikana polttoturve on nostettu.

Esityksessä on ilmoitettava:

1) turvavaraston koko varastoitavan polttoturpeen energiasisällön mukaisesti määritettynä;

2) suunnitelma turvavaraston piiriin kuuluvista soista ja polttoturveaumoista;

3) selvitys polttoturpeen toimittajan lämmön tuotantolaitoksille toimittaman polttoturpeen määrästä viideltä edelliseltä kalenterivuodelta;

4) polttoturpeen toimittajan tekemät voimassaolevat polttoturpeen turvavarastosopimukset.

3 §

Turvavarastosopimuksen sisältö

Turvavarastosopimuksen tulee sisältää seuraavat ehdot:

1) turvavarastoijan antama sitoumus polttoturpeen turvavaraston perustamisesta ja ylläpitämisestä polttoturpeen turvavarastoista annetun lain mukaisesti sekä maininta siitä, että polttoturpeen turvavarastointi on Euroopan unionin toiminnasta tehdyn sopimuksen 106 artiklan 2 kohdan määräysten soveltamisesta tietyille yleisiin taloudellisiin tarkoituksiin liittyviä palveluja tuottaville yrityksille korvauksena julkisista palveluista myönnettävään valtiontukeen annetun komission päätöksen (2012/21/EU) mukainen julkinen palvelu;

2) varastoitavan polttoturpeen kauppanimike, kokonaismäärä ja vähimmäislaatu sopimuksen päättymisajankohtana;

3) varastoitavan polttoturpeen laadusta mahdollisesti aiheutuvat erityisehdot;

4) riittävän tarkka karttapiirros tai muu esitys sopimuksen mukaisista polttoturpeen varastointipaikoista;

5) suunnitelma varastoitavan polttoturpeen kierrättämisestä.

Turvavarastosopimukseen voidaan sisällyttää lisäksi sopimuskohtaisia ehtoja, jotka ovat polttoturpeen turvavarastoinnin tarkoituksen toteutumisen kannalta tarpeellisia.

4 §

Polttoturpeen määrän ja laadun määrittäminen

Turvavaraston koko määritetään varastossa olevan polttoturpeen energiasisällön perusteella noudattaen toimialalla yleisesti hyväksyttyjä sekä todennettavissa olevia mittaus- ja laskentamenetelmiä.

Turvavarastossa olevan polttoturpeen laatu määritetään Nordic Innovation Centren 1 päivänä syyskuuta 2006 julkaiseman Energiaturpeen laatuohje 2006:n (NT ENVIR 009.fi) tai sen myöhemmän version mukaisesti.

5 §

Varastoitavan polttoturpeen laatu

Varastoitavan polttoturpeen tulee olla laadultaan sellaista, että se säilyy käyttökelpoisena koko sopimuskauden ajan. Polttoturpeelta sopimuksen päättymisajankohtana edellytettävä laatu kirjataan turvavarastosopimukseen käyttäen tehollista lämpöarvoa ja kosteuden ilmaisevaa luokkaa.

6 §

Varastotason määrittely ja polttoturpeen kierrätys

Turvavarastosopimukseen hyväksyttävän yksittäisen jyrsinturvetta sisältävän turvavarastoauman tulee olla vähintään 2 500 megawattituntia ja yksittäisen palaturvetta sisältävän turvavarastoauman vähintään 2 000 megawattituntia.

Yksittäisen turvavarastoauman sisältämä polttoturpeen määrä ei saa sopimuskauden aikana alittaa aumalle turvavarastosopimuksessa sovittua energiasisältöä.

Turvavarastoija voi kierrättää turvavarastossa olevaa polttoturvetta liiketoiminnassaan, jos turvavarastossa olevan polttoturpeen määrä ja laatu täyttävät jatkuvasti turvavarastosopimuksen ehdot. Kierrättäminen on toteutettava kokonaisina aumoina vuosittain tuotantokauden päätyttyä. Sopimuksen mukaista turvavarastoaumojen lukumäärää voidaan kuitenkin muuttaa polttoturvetta kierrätettäessä. Uudet turvavarastoaumat on merkittävä ennen vanhojen aumojen käyttöönottoa. Polttoturpeen kierrätyksestä on ilmoitettava työvoima- ja elinkeinokeskukselle seuraavassa kuukausi-ilmoituksessa.

7 §

Turvavarastointikorvauksen hakeminen

Turvavarastointikorvausta koskevaan maksatushakemukseen on liitettävä:

1) selvitys turvavarastossa maksatuskauden aikana olleen polttoturpeen määrästä kunkin kuukauden alimman saldon mukaan eriteltynä;

2) selvitys turvavarastoijan vuotuisista polttoturpeen tuotantomääristä;

3) selvitys turvavarastoijan lämmön tuotantolaitoksille toimittaman polttoturpeen määristä asiakaskohtaisesti eriteltynä;

4) selvitys maksatushakemuksen kohteena olevaan turvavarastoon kohdistuvista käyttöluvista.

8 §

Turvavarastoa koskevat ilmoitukset

Turvavarastoijan on annettava asianomaiselle elinkeino-, liikenne- ja ympäristökeskukselle sen toimialueen osalta kustakin turvavarastosopimuksesta kalenterikuukausittain ilmoitus, joka sisältää kuukauden alimman saldon mukaisesti määritetyn ja aumoittain eritellyn tiedon turvavarastossa olevan polttoturpeen määrästä. Kuukausi-ilmoitus on annettava ilmoituskuukautta seuraavan kalenterikuukauden loppuun mennessä.

9 §

Turvavaraston käyttölupaa koskeva hakemus

Turvavaraston käyttölupaa koskevassa hakemuksessa on esitettävä selvitys hakemuksen perusteena olevista syistä sekä niiden vaikutuksesta turvavarastoijan harjoittamaan polttoturpeen tuotantoon. Hakemuksessa on lisäksi ilmoitettava käyttöönoton ajankohta sekä yksilöitävä turvavarastoaumat, joille käyttölupaa haetaan. Lisäksi voidaan esittää suunnitelma turvavaraston täydentämisestä alkuperäiseen kokoonsa.

10 §

Voimaantulo ja siirtymäsäännös

Tämä asetus tulee voimaan päivänä kuuta 202.